b'\n_START_ARTICLE_\nHalotan\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nHalotan lahko povzro\xc4\x8di pojav maligne hipertermije. Drugi ne\xc5\xbeeleni u\xc4\x8dinki, ki se lahko pojavijo pri uporabi halotana, so sr\xc4\x8dne aritmije, zlasti zaradi hipoksije, hiperkapnija (pove\xc4\x8dana vsebnost ogljikovega dioksida v krvi) in porast koncentracije kateholaminov._NEWLINE_Redko lahko povzro\xc4\x8di tudi hepatitis, vendar mehanizem tega ne\xc5\xbeelenega u\xc4\x8dinka ni poznan. Vzroki naj bi bili v nastajanju reaktivnih presnovkov, povzro\xc4\x8danju celi\xc4\x8dne hipoksije, lipidne peroksidacije in avtoimunsko posredovanih po\xc5\xa1kodb. Hepatitis se obi\xc4\x8dajno pojavi nekaj dni do 2 tedna po izpostavljenosti halotanu in je praviloma hude oblike. \xc4\x8ce se pojavi zlatenica, je smrtnost okoli 20\xe2\x80\x9340\xc2\xa0%, pre\xc5\xbeiveli pa obi\xc4\x8dajno popolnoma okrevajo. Enak u\xc4\x8dinek lahko imajo halotanu sorodni anestetiki, kamor sodita metoksifluran in enfluran. Tveganje je ve\xc4\x8dje, \xc4\x8de se uporabi ve\xc4\x8dkrat zaporedoma. Nevarnost za jetrno toksi\xc4\x8dnost je manj\xc5\xa1a pri novej\xc5\xa1ih halogeniranih splo\xc5\xa1nih anestetikih, kot so enfluran, izofluran, sevofluran in desfluran, saj se v manj\xc5\xa1i meri presnavljajo v jetrih. Tudi zato omenjeni anestetiki zamenjujejo halotan v klini\xc4\x8dni uporabi, kljub znatno vi\xc5\xa1jim stro\xc5\xa1kom.'